Twee banke met miljoene rande beboetArgieffoto Die Suid-Afrikaanse Reserwebank (SARB) het Dinsdag gesê hy het twee banke met altesaam R77,5 miljoen beboet in verband met die oortreding van voorskrifte in die Wet op die Finansiële Intelligensiesentrum (FIC). VBS Mutual Bank en die China Construction Bank Corporation is beboet omdat hulle nie kliënte se besonderhede geverifieer het nie, versuim het om kontanttransaksies van meer as R24 999 aan te meld, nie rekord gehou het van kliënte se identifikasie nie, asook nie genoegsame maatreëls ingestel het rakende die aanmelding van verdagte of ongewone transaksies nie. Die Reserwebank het die twee banke opdrag gegee om onmiddellik stappe te doen om dié tekortkominge reg te stel. Die China Construction Bank Corporation is ŉ boete van R75 miljoen opgelê, waarvan R20 miljoen vir drie jaar opgeskort is. VBS Mutual Bank, wat tans onder kuratorskap is, is ŉ boete van R2,5 miljoen opgelê waarvan R2 miljoen vir een jaar opgeskort is. Die Reserwebank het in die 2017-jaarverslag van sy banktoesighoudingsdepartement beklemtoon dat geen bewyse aan die lig gekom het dat een van die twee banke transaksies bemiddel het wat verband hou met geldwassery of die finansiering van terreur nie.